སྤྱིར་བོན་གྱི་ལུགས་སུ་འཕྲུལ་ཆེན་ཡི་གེ་བཞི་བཅུ་དཔའ་བོ་འབྲུ་ལྔ་ལས་བྱུང་ཚུལ་སོགས་ཀྱི་ལོ་རྒྱུས་ཀྱི་ཕུགས་བདག་ཅག་གི་སྟོན་པ་གཤེན་རབ་མི་བོ་དང་འབྲེལ་ནས་བཤད་ཀྱི་ཡོད།དེ་ཡང་སྟོན་པའི་མཛད་ཆེན་བདུན་པ་རྣམ་པར་འཇོམས་པའི་མཛད་པའི་སྐབས་སུ།བདུད་རྗེ་ཁྱབ་པ་ལག་རིང་གིས་གཤེན་ལ་བར་ཆད་བརྩམ་ཕྱིར་བཙུན་མོ་དཔོ་བཟའ་ཐང་པོ་དང་།ཀོང་བཟའ་ཁྲི་ལྕམ་གཉིས་གཡོ་ཐབས་ཀྱིས་བྲིད་དེ།སྲིད་པ་སངས་པོ་འབུམ་ཁྲིའི་ཐུགས་ཀྱི་ཡང་བཅུད་ཡིག་འབྲུ་ཁྲི་དང་འབུམ་གྱི་གང་བུ་ཅན་གཏོ་ཡི་བཀའ་སྒྲོམ་ཡང་ཆུང་ཞེས་པ་དེ་དུག་ཚེར་གྱི་མེར་སྲེག་སྐབས་སངས་པོའི་ཐུགས་སྤྲུལ་ཡིད་ཀྱི་ཁྱེའུ་ཆུང་གིས་མེར་བརྙབས་པས།བེའུ་འབུམ་ཚིགས་འཕྲོ་སྤར་གང་ཐོབ་པ་དེའི་ནང་དཔའ་བོ་འབྲུ་ལྔ་རྣམས་མ་ཚིགས་པར་ཟིན་པ་རྣམས་གཤེན་རབ་མི་བོའི་ཐུགས་རྗེ་བྱིན་རླབས་ཀྱིས་ཡིག་འབྲུ་དེ་དག་ལས་འཕྲུལ་ཆེན་ཡི་གེ་བཞི་བཅུ་རྣམས་བྱུང་བ་དང་།དཔའ་བོ་འབྲུ་ལྔ་དེ་ལ་ཡང་།ཕྱི་ནང་གསང་གསུམ་དུ་ཡོད་པས།དང་པོ་ཡཾ་རཾ་ཁཾ་སྲུཾ་ཨཱོྃ་དང་།གཉིས་པ།ཨ་ཨཱོྃ་ཧཱུྃ་རཾ་ཛ།གསུམ་པ།བསཱོ་ཨཱོྃ་ཧཱུྃ་ཧེ་བྷྱོའམ།ཡང་ན་ཨ་ཨཱོྃ་ཧཱུྃ་ཏྲཾ་ཧྲི་བཅས་ལ་རིམ་བཞིན་ཕྱི་ནང་གསང་གསུམ་གྱི་དཔའ་བོ་འབྲུ་ལྔ་ཞེས་བྱ་སྟེ།དྲི་མེད་གཟི་བརྗིད་ལས།ལྷ་ལྔ་ཐུགས་ཀྱི་དཀྱིལ་འཁོར་ནས།ཡེ་ཤེས་ལྔ་ཡི་འོད་ཟེར་འཕྲོས།ཁཾ་ཡཾ་རཾ་དང་སྲུཾ་དང་ཨཱོྃ།ཨ་ཨཱོྃ་ཧཱུྃ་དང་རཾ་ཛ་ལྔ།བསྭོ་ཨཱོྃ་ཧཱུྃ་དང་ཧེ་དང་བྷྱོ།ཕྱི་ནང་གསང་བའི་དཔའ་བོ་ལྔ་ཞེས་དང་།ཡོངས་འཛིན་སྨྲ་བའི་དབང་པོ་སློབ་དཔོན་བསྟན་འཛིན་རྣམ་དག་རིན་པོ་ཆེས་མཛད་པའི་བདེ་བར་གཤེགས་པའི་ཐུགས་རྟེན་ཕྱག་མཚན་གྱི་ངོས་འཛིན་གསལ་བའི་ཉི་མ་ལས།དཔའ་བོ་འབྲུ་ལྔ་ནི།འདི་ལ་ཕྱི་ནང་གསང་གསུམ་སྟེ།དང་པོ་ནི།ཨཱོྃ་ཡཾ་རཾ་ཁཾ་སྲུཾ།གཉིས་པ་ནི།ཨ་ཨཱོྃ་ཧཱུྃ་རཾ་ཛ།གསུམ་པ་ནི།ཨ་ཨཱོྃ་ཧཱུྃ་ཏྲཾ་ཧྲི།ཞེས་གསུངས་པའི་ཕྱིར།འབྲུ་ལྔ་པོ་དེ་དག་ཕྱི་ནང་གསང་གསུམ་དུ་དབྱེ་བའི་དོན་ཡང་།གསང་སྔགས་ཕྱི་ནང་གསང་བའི་བདེར་གཤེགས་རིགས་ལྔ་སོ་སོའི་ས་བོན་དང་།སྐུ་གསུང་ཐུགས་ཡོན་ཏན་འཕྲིན་ལས་ལྔ་ཡི་སྙིང་པོ་ཡིན་པས་སོ་ཞེས།བོན་སྒོ་ཨང་དགུ་པ།ཁྱུང་དཀར་བ་སྨོན་ལམ་མཐར་ཕྱིན་གྱིས་བྲིས་པའི་དཔའ་བོ་འབྲུ་ལྔའི་ཡིན་ཚུལ་ལ་ཟུར་ཙམ་དཔྱད་པ་ཞེས་པའི་ནང་དཔའ་བོ་འབྲུ་ལྔའི་སྐོར་གསལ་བར་བྲིས་གནང་འདུག་པས།དེར་གཟིགས་གནང་ཡོང་བར་ཞུ།བོན་གྱི་ལུགས་སུ་དཔའ་བོ་འབྲུ་དགུ་ཞེས་པ་ཞིག་ཀྱང་འདོད་ཚུལ་འདུག་པས།དེ་ཡང་ཀུན་འབུམ་ཁྲ་འོ་བཞུགས་པའི་དབུ་ཕྱོགས་ལེགས་སྷོ་ལས།དེ་ཚེ་དེའི་དུས་ཤེད་ན།བདེ་གཤེགས་ཀུན་འབུམ་གོ་འབྱེད་ཀྱིས།རིན་ཆེན་གསེར་གྱི་བྱང་བུ་ལ།དབུ་སྐྲ་ཉག་མའི་སྤུ་མདང་དང་།ཞལ་གྱིས་མཆིལ་མ་ལྗགས་གང་དང་།ཕྱག་གིས་སེམས་མོ་ལྕགས་འོད་དང་།སྐུའི་དྲོད་དང་ཁའི་དབུགལུས་ཀྱི་དྲི་དང་ཐུགས་ཀྱི་མདངས།ཐམས་ཅད་བསྡུས་པས་འབྱུང་བའི་ས།ཡིག་གེ་དཔའ་བོ་འབྲུ་དགུ་བྲིས།འཇིག་རྟེན་སྐྱེད་པའི་སྨོན་ལམ་གདབ་ཅེས་ཡོད།ཤོག་གྲངས།༡༡༡༢